Ελληνικά

English

Deutch

Αρχική
|

Ταυτότητα
|

Μέλη
|

Ελληνικό
κρασί |

Οινοτουρισμός
|

Events
|

Gallery
|

Forum

Επικοινωνία

Site
map

Links

Glossary

Κρήτη

Θράκη

Μακεδονία

Ήπειρος

Θεσσαλία

Κεντρική
Ελλάδα

Πελοπόννησος

Νησιά
του Αιγαίου Πελάγους

Κρήτη

Νησιά
του Ιονίου Πελάγους

Κρήτη

Η Κρήτη, σημαδεμένη από τη θέση της στο
σταυροδρόμι Βορρά, Νότου, Ανατολής και Δύσης, έπαιξε
σημαντικότατο ρόλο στη διάδοση του αμπελιού και του
κρασιού. Υπήρξε στην ουσία, η γέφυρα μέσω της οποίας
πέρασαν από την Αίγυπτο στην υπόλοιπη Ελλάδα και στη
συνέχεια στην Ευρώπη. Έτσι πριν από 4.000 χρόνια τα
καράβια της θαλασσοκράτειρας Κρήτης διασχίζανε τις
θάλασσες γεμάτα με το κρασί που έφτιαχναν μέσα σε μεγάλα
πιθάρια οι οινοποιοί του βασιλιά Μίνωα. Η μυθολογία
θέλει το Μαντείο των Δελφών να διδάσκει στους Κρήτες την
παρασκευή των γλυκών κρασιών τους από λιασμένα σταφύλια.
Η καταστροφή όμως χτύπησε ξαφνικά. Τα λαμπρά ανάκτορα
γκρεμίστηκαν, κατά πάσα πιθανότητα από τη φοβερή έκρηξη
του ηφαιστείου της Σαντορίνης, γύρω στα 1450 π.Χ.
Η
αμπελοκαλλιέργεια πάντως συνεχίστηκε και η επόμενη
λαμπρή οινική περίοδος για την Κρήτη, ξημέρωσε επί
Ενετοκρατίας με τον Malvasia οίνο. Το φημισμένο αυτό
κρασί που μεσουρανούσε στο Μεσαίωνα και την Αναγέννηση,
έγινε γνωστό στα πέρατα του κόσμου κυρίως από την εποχή
που οι Ενετοί άρχισαν να εμπορεύονται γλυκά κρασιά που
παρασκεύαζαν στη βενετοκρατούμενη Κρήτη. Το τέλος αυτής
της ευημερίας ήρθε στα μέσα του 17ου αιώνα και στους
οθωμανικούς αιώνες που ακολούθησαν η οινική
δραστηριότητα περιορίστηκε σε οικογενειακό επίπεδο.
Η
επανεμφάνιση της αμπελοκαλλιέργειας χρονολογείται στα
1930 και η οινοπαραγωγή αναπτύχθηκε σημαντικά. Έφτασε σε
σημείο να αντιπροσωπεύει, στα χρόνια μας, το 20-25% της
ελληνικής δυναμικότητας. Φυσικά η φυλλοξήρα, ο φυσικός
εχθρός του αμπελιού, έφτασε κι εδώ. Καθυστερημένα μεν,
στα τέλη μόλις της δεκαετίας του ‘70, με τα γνωστά
καταστροφικά αποτελέσματα δε.
Σήμερα, με περισσότερα
από 10.000 στρέμματα οινάμπελων, το οινικό τοπίο της
Κρήτης χαρακτηρίζεται από σταθερή στροφή προς την
ποιότητα. Δίπλα στους συνεταιρισμούς δραστηριοποιούνται
και ιδιώτες, μικροί, μεγάλοι ή μεγαλύτεροι, με
ιδιόκτητους αμπελώνες, την απαραίτητη τεχνογνωσία και
διάθεση για έρευνα και πειραματισμούς.

Παρόλη τη
νότια θέση της, η Κρήτη είναι ιδανική για την
αμπελοκαλλιέργεια, γι αυτό άλλωστε παράγεται εδώ το 1/5
των ελληνικών κρασιών. Ο κρητικός αμπελώνας που
θεωρείται από τους πιο παραδοσιακούς της Ευρώπης
βρίσκεται στη βορινή πλευρά. Όχι τυχαία, βέβαια. Διότι η
θερινή ξηρασία δεν νικιέται εύκολα. Έτσι οι αμπελουργοί
διάλεξαν εδάφη βαθιά, γόνιμα σε κοιλάδες και πλαγιές που
δροσίζονται από τα βοριαδάκια του Αιγαίου. Έστησαν τα
αμπέλια τους πίσω από την ορεινή ραχοκοκαλιά του
Ψηλορείτη, για να τα προφυλάσσει από τον θερμό λίβα της
Ανατολής. Κάπως έτσι το μεγαλύτερο μέρος των αμπελώνων
βρίσκεται στο βόρειο κεντρικό τμήμα του νησιού, γύρω από
το Ηράκλειο, στις Αρχάνες, τα Πεζά και τις Δαφνές, καθώς
και στη Σητεία, στο ανατολικό τμήμα του νησιού.

Αυτόχθονες ποικιλίες, οι Βηλάνα,
Κοτσιφάλι, Μαντηλαριά, Λιάτικο (που θεωρείται ότι
καλλιεργείται εδώ από την αρχαιότητα), Ρωμέικο, Μοσχάτο,
Δαφνί και Πλυτό καλλιεργούνται δίπλα στις ξενικές Syrah,
Chardonnay, Cabernet Sauvignon, Merlot. Παράγουν μία
ολόκληρη γκάμα κρασιών, λευκών, ροζέ και ερυθρών, ξηρών
και γλυκών. Και ο νομοθέτης παραχώρησε απλόχερα τις
ενδείξεις ποιότητας στο νησί. Μετράμε 4 Ονομασίες
Προέλευσης: Αρχάνες, Πεζά, Δαφνές, Σητεία κι άλλους
τόσους Τοπικούς Οίνους:  Κρητικός, Κισσάμου,
Ηρακλειώτικος,
Λασιθιώτικος.

Ηράκλειο

Στις Αρχάνες, σε
ανατολικές πλαγιές που καλύπτουν τα νότα τους με τον
Ψηλορείτη, καλλιεργούνται δύο ερυθρά σταφύλια. Το τοπικό
Κοτσιφάλι, μια ποικιλία με υψηλό δυναμικό σε αλκοόλη και
η αιγαιοπελαγίτικη Μαντηλαριά που αντιπροτείνει χρώμα,
τανίνες και πλούτο σώματος. Από τη συνοινοποίησή τους
γεννιέται το ερυθρό Ο.Π.Α.Π. Αρχάνες. Κρασί με έντονο
μεσογειακό χαρακτήρα, πολύπλοκη αρωματική παλέτα όπου
βιολέτες και φρούτα εναλλάσσονται με μπαχαρικά και
σοκολάτα, με θαυμάσια δομή κι αρκετές τανίνες.
Στα
Πεζά, τ’ αμπέλια ξαπλώνουν πανοραμικά
σε χαμηλούς λόφους που περιτριγυρίζονται από ελαιώνες.
Κι εδώ καλλιεργείται το Κοτσιφάλι και η Μαντηλαριά για
την παραγωγή του θερμού ερυθρού κρασιού με Ονομασία
Προέλευσης Πεζά. Περισσότερο διάσημο όμως, είναι το
λευκό Πεζά που παράγεται από την παλιά κρητική ποικιλία
Βηλάνα. Ευαίσθητο σταφύλι, όταν καλλιεργείται με
φροντίδα σε υψόμετρο μεγαλύτερο από 500 μέτρα δίνει
ευχάριστα κρασιά με λουλουδένια και φρουτώδη
αρώματα.
Η τρίτη ζώνη παραγωγής κρητικών κρασιών που
συναντάμε στον νομό Ηρακλείου, είναι οι
Δαφνές. Στις βορειανατολικές παρυφές
του Ψηλορείτη, στα 300 με 400 μέτρα ψηλότερα από τη
θάλασσα, όπου είναι εγκατεστημένα τα αμπέλια, κάνουμε τη
πρώτη μας γνωριμία με το Λιάτικο. Ακόμη ένα ακραιφνώς
κρητικό σταφύλι που θεωρείται από τις αρχαιότερες
ελληνικές ποικιλίες. Ωριμάζει αρκετά πρώιμα μέσα στον
Ιούλιο, εξ’ ου και το όνομά του: Ιουλιάτικο-Λιάτικο.
Ποικιλία με υψηλό δυναμικό, όσο περισσότερα σάκχαρα
αποκτά τόσο αναδεικνύει στο βέλτιστο τα στοιχεία της. Τα
κρασιά με Ονομασία Προέλευσης Δαφνές (που μετά από
χρόνια αφάνειας, πρόσφατα, ξαναεμφανίστηκαν στην αγορά),
είναι κόκκινα ξηρά ή γλυκά. Με πορτοκαλοκόκκινο χρώμα
που θυμίζει τις φλόγες της φωτιάς και ψηλό αλκοολικό
τίτλο.

Σητεία

Η περιοχή ήταν ένας μεγάλος
αμπελότοπος, από τους παλαιότερους στην Ελλάδα. Σήμερα
όμως οι αμπελώνες λιγοστεύουν αισθητά και τα περισσότερα
κρασιά που βρίσκουμε είναι χωρικής οινοποίησης. Τα
αμπέλια από τα παράλια του Κρητικού Πελάγους
σκαρφαλώνουν στο εσωτερικό, ακόμη και σε υψόμετρο που
φτάνει τα 600 μέτρα και μετά κατρακυλούν μέχρι τις ακτές
του Λιβυκού Πελάγους στη νότια πλευρά του νησιού. Εδώ
ξανασυναντούμε το Λιάτικο για την παραγωγή των κόκκινων
ξηρών ή γλυκών κρασιών με Ονομασία Προέλευσης Σητεία.
Αμφότερα, με φωτεινό καστανοκόκκινο χρώμα και
χαρακτηριστικό άρωμα μαρμελάδας φρούτων που εξελίσσεται
εντυπωσιακά με την παλαίωσή τους στα βαρέλια. Πρόσφατα
νομοθετήθηκε η παραγωγή λευκού Ο.Π.Α.Π. από Βηλάνα και
Θραψαθήρι.

Νομοθεσία

Στατιστικές
- Μελέτες

Επικοινωνία
Μελών

ΠΡΟΣΘΗΚΗ
ΣΤΑ ΑΓΑΠΗΜΕΝΑ | ΑΠΟΣΤΟΛΗ
ΣΕΛΙΔΑΣ

Επιμέλεια: Wine
Plus | Σχεδιασμός: Redfish | Ανάπτυξη: Apogee
Information Systems